CELEX: 32016D2269
Language: et
Date: 2016-12-15 00:00:00
Title: Komisjoni rakendusotsus (EL) 2016/2269, 15. detsember 2016, keskseid vastaspooli käsitleva India õigusraamistiku samaväärsuse kohta kooskõlas Euroopa Parlamendi ja nõukogu määrusega (EL) nr 648/2012

16.12.2016   
            
            
               ET
            
            
               Euroopa Liidu Teataja
            
            
               L 342/38
            
         KOMISJONI RAKENDUSOTSUS (EL) 2016/2269,
   15. detsember 2016,
   keskseid vastaspooli käsitleva India õigusraamistiku samaväärsuse kohta kooskõlas Euroopa Parlamendi ja nõukogu määrusega (EL) nr 648/2012
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 25 lõiget 6,
   ning arvestades järgmist:
   
               (1)
            
            
               Määruse (EL) nr 648/2012 artikli 25 kohase kolmandas riigis asutatud kesksete vastaspoolte tunnustamise menetluse eesmärk on võimaldada sellistes kolmandates riikides asutatud ja tegevusloa saanud kesksetel vastaspooltel, mille regulatiivsed nõuded on samaväärsed kõnealuses määruses sätestatutega, osutada liidus asutatud kliirivatele liikmetele või kauplemiskohtadele kliirimisteenuseid. Nimetatud määrusega ette nähtud tunnustamismenetlus ja samaväärsust käsitlevad otsused aitavad seega saavutada määruse (EL) nr 648/2012 peamist eesmärki vähendada süsteemset riski, laiendades turvaliste ja nõuetekohaste kesksete vastaspoolte kasutamist börsiväliste tuletislepingute kliirimisele, sealhulgas juhul, kui kõnealused kesksed vastaspooled on asutatud ja saanud tegevusloa kolmandas riigis.
            
         
               (2)
            
            
               Selleks et seoses kesksete vastaspooltega saaks kolmanda riigi õiguskorda käsitada samaväärsena liidu õiguskorraga, peaks kohaldatava õigus- ja järelevalvekorra sisuline tulemus olema samaväärne liidu nõuetega saavutatavate eesmärkidega. Kõnealuse samaväärsuse hindamise eesmärk on seega kontrollida, kas India õigus- ja järelevalvekorraga on tagatud, et seal asutatud ja tegevusloa saanud kesksed vastaspooled ei kujuta endast liidus asutatud kliirivatele liikmetele ja kauplemiskohtadele suuremat riski kui liidus tegevusloa saanud kesksed vastaspooled ega tekita seeläbi liidus vastuvõetamatul tasemel süsteemset riski. Seejuures tuleks arvesse võtta liidu finantsturust väiksematel finantsturgudel sooritatud kliirimistegevusele omaseid oluliselt väiksemaid riske.
            
         
               (3)
            
            
               1. septembril 2013 sai komisjon Euroopa Väärtpaberiturujärelevalvelt (ESMA) Indias tegevusloa saanud kesksete vastaspoolte suhtes kohaldatavat õigus- ja järelevalvekorda käsitleva tehnilise nõuande. Tehnilises nõuandes märgitakse, et jurisdiktsiooni tasandil kohaldatava õigus- ja järelvalvekorraga tagatakse, et Indias tegevusloa saanud kesksed vastaspooled, mis on vastu võtnud sisepoliitika ja menetlused seoses eri valdkondadega, millega kaasnevad õiguslikult siduvad nõuded, vastavad õiguslikult siduvatele nõuetele, mis on samaväärsed määruse (EL) nr 648/2012 IV jaotises sätestatud nõuetega.
            
         
               (4)
            
            
               Selleks et kolmandas riigis tegevusloa saanud kesksete vastaspoolte suhtes kohaldatavat õigus- ja järelevalvekorda saaks käsitada samaväärsena määruses (EL) nr 648/2012 sätestatud korraga, peavad vastavalt nimetatud määruse artikli 25 lõikele 6 olema täidetud kolm tingimust.
            
         
               (5)
            
            
               Esimese tingimuse kohaselt peavad kolmandas riigis tegevusloa saanud kesksed vastaspooled täitma määruse (EL) nr 648/2012 IV jaotises sätestatud nõuetega samaväärseid õiguslikult siduvaid nõudeid.
            
         
               (6)
            
            
               India õiguslikult siduvad nõuded seoses seal tegevusloa saanud kesksete vastaspooltega, mis kliirivad äriühingu väärtpabereid ja tuletisinstrumente ning mis on India väärtpaberite ja börsi nõukogu (SEBI) kontrolli ja järelevalve all (SEBI kord), koosnevad 1956. aasta väärtpaberilepingute seadusest (määrus) ja 2012. aasta väärtpaberilepingute määrustest (börs ja kliirivad äriühingud), mille võttis SEBI vastu 2012. aasta juunis, kasutades SCRA ja India väärtpaberite ja börsi nõukogu seadusega (SEBI seadus) antud volitusi. 4. septembril 2013 andis SEBI välja ringkirja, millega ta võttis vastu finantsturutaristute põhimõtted, mille andsid 2012. aasta aprillis välja Makse- ja Arveldussüsteemide Komitee (2) ning Rahvusvaheline Väärtpaberijärelevalve Organisatsioon, ning nõudis, et finantsturgude infrastruktuurid, sealhulgas kliirimisäriühingud, neid järgiksid.
            
         
               (7)
            
            
               Väärtpaberilepingute seaduse ja määrustega on sätestatud tegevuslubade andmise kord kliirimissüsteemidele, mida keskvalitsus ja SEBI tunnustavad kliirimisäriühingutena. Tegevusluba taotlev kliirimissüsteem peab vastama erinõuetele, mille eesmärk on tagada õiglane kliirimissüsteemi toimimine ja investorite kaitse. Keskvalitsus või SEBI võivad samuti kehtestada tingimusi tunnustatud kliirimisäriühingutele. Tunnustatud kliirimisäriühingud peavad vastu võtma sise-eeskirjad ja menetlused, mida enne tunnustatud kliirimisäriühingutele loa andmist hindavad keskvalitsus ja SEBI ning mis peavad olema kooskõlas igale tunnustatud kliirimisäriühingule kehtestatud tingimustega. Tunnustatud kliirimisäriühingute sise-eeskirju ja menetlusi ei saa muuta ilma SEBI eelneva heakskiiduta. Lisaks sellele võib SEBI vastu võtta tunnustatud kliirimisäriühingute sise-eeskirju seoses konkreetsete küsimustega ning vastavalt vajadusele või otstarbekusele muuta tunnustatud kliirimisäriühingute kehtivaid sise-eeskirju. Lisaks sellele võib SEBI määrata karistusi tunnustatud kliirimisäriühingute sise-eeskirjade ja menetluste või SEBI juhiste rikkumise eest.
            
         
               (8)
            
            
               Indias tegevusloa saanud selliste kesksete vastaspoolte suhtes kohaldatavad õiguslikult siduvad nõuded, kes kliirivad valitsuse väärtpabereid, rahaturuinstrumente ja vabavahetusturgude instrumente ning kes kuuluvad India Reservpanga (RBI) järelevalve alla (RBI kord), koosnevad 2007. aasta makse- ja arveldussüsteemide seadusest ja 2008. aasta makse ja arveldussüsteemide määrusest. RBI annab üksustele loa kliiringukoja tegevuseks, kui nad vastavad nõutavatele tingimustele („tegevusloa saanud kliiringukojad“). Lisaks sellele võib RBI kehtestada eritingimused loa saamiseks, mis kehtib seni, kuni eritingimused on täidetud. Makse- ja arveldussüsteemide seaduse kohaselt võtavad kliiringukojad vastu sise-eeskirjad ja menetlused ning nad on kohustatud tegutsema nendega kooskõlas.
            
         
               (9)
            
            
               Lisaks sellele on makse- ja arveldussüsteemide seaduse kohaselt RBI-l õigus välja anda üldiseid suuniseid ja juhiseid, mis on adresseeritud konkreetsetele tegevusloa saanud kliiringukodadele. Mõlemat tüüpi suuniseid peavad tegevusloa saanud kliiringukojad järgima. RBI avaldas 26. juulil 2013„Finantsturutaristute reguleerimise ja järelevalve poliitikadokumendi“, mille kohaselt on kõik kliiringukojad kohustatud järgima finantsturutaristute põhimõtteid.
            
         
               (10)
            
            
               See otsus käsitleb ainult tunnustatud kliirimisäriühingute ja tegevusloa saanud kliiringukodade suhtes kohaldatava õigus- ja järelevalvekorra samaväärsust, mitte aga õigus- ja järelevalvekorda, mida kohaldatakse selliste kesksete vastaspoolte suhtes, kes osutavad kliirimisteenuseid kaubaturul ning mida reguleerib ja mis on forvardturgude komisjoni järelvalve all.
            
         
               (11)
            
            
               Seega on Indias tegevusloa saanud kesksete vastaspoolte õiguslikult siduvate nõuete struktuur kahetasemeline. Tunnustatud kliirimisäriühingud ja tegevusloa saanud kliiringukojad peavad vastama järgmistele aluspõhimõtetele, et saada luba kliirimisteenuste osutamiseks Indias (edaspidi „esmased normid“): a) vastavalt SEBI korrale on tunnustatud kliirimisäriühingute aluspõhimõtted sätestatud väärtpaberilepingute seaduses ja määrustes, mida täiendab 4. septembri 2013. aasta ringkiri, millega nähakse ette vastavus finantsturutaristute põhimõtetele, ning b) vastavalt RBI korrale nähakse makse- ja arveldussüsteemide seaduse ning makse- ja arveldussüsteemide määrusega koos finantsturutaristute reguleerimise ja järelevalve poliitikadokumendiga ette vastavus finantsturgude infrastruktuuri põhimõtetele. Need esmased normid moodustavad India õiguslikult siduvate nõuete esimese taseme. Esmaste normide järgimise tõendamiseks peavad tunnustatud kliiringuäriühendused esitama oma sise-eeskirjad ja menetlused SEBI-le heakskiitmiseks. Vastavalt RBI korrale peavad tegevusloa saanud kliiringukojad oma tegevuses järgima oma sise-eeskirju ja menetlusi. Kõnealused sise-eeskirjad ja menetlused moodustavad India õiguslikult siduvate nõuete teise taseme; neis tuleb üksikasjalikult ette näha, mil viisil vastavad tunnustatud kliirimisäriühingud ja tegevusloa saadud kliiringukojad nendele standarditele. Lisaks sellele sisaldavad tunnustatud kliirimisäriühingute ja tegevusloa saanud kliiringukodade sise-eeskirjad ja menetlused lisasätteid, mis täiendavad esmaste nõuete teatavaid aspekte. Tunnustatud kliirimisäriühingute ja tegevusloa saanud kliiringukodade sise-eeskirjad ja menetlused, millega rakendatakse finantsturutaristute põhimõtteid, on tunnustatud kliirimisäriühingutele ja tegevusloa saanud kliiringukodadele õiguslikult siduvad.
            
         
               (12)
            
            
               Indias tunnustatud kliirimisäriühingute ja tegevusloa saanud kliiringukodade suhtes kohaldatava õigus- ja järelevalvekorra samaväärsuse hindamisel tuleks samuti arvesse võtta riskimaandamise tulemust, mille nad tagavad seoses selle riski tasemega, millele liidus asutatud kliirivad liikmed ja kauplemiskohad on kõnealustes üksustes osalemise tõttu avatud. Riskimaandamise tulemus määratakse kindlaks nii asjaomase keskse vastaspoole kliirimistegevustele omase riski taseme alusel, mis sõltub selle finantsturu suurusest, kus ta tegutseb, kui ka kesksete vastaspoolte suhtes kohaldatava õigus- ja järelevalvekorra asjakohasusest riski sellise taseme maandamiseks. Selleks et saavutada sama riskimaandamise tulemus, on vaja rangemaid riskimaandamismeetmeid kesksetele vastaspooltele, kes tegutsevad suurematel finantsturgudel ja kelle riskitase on kõrgem kui väiksematel finantsturgudel tegutsevatel kesksetel vastaspooltel, kelle riskitase on madalam.
            
         
               (13)
            
            
               Finantsturg, kus Indias tunnustatud kliirimisäriühingud ja seal tegevusloa saanud kliiringukojad teostavad oma kliirimistegevust, on oluliselt väiksem kui see, kus tegutsevad liidus asutatud kesksed vastaspooled. Kolmel viimasel aastal moodustas Indias kliiritud tuletistehingute koguväärtus alla 1 % liidus kliiritud tuletistehingute koguväärtusest. Seega kujutab osalemine Indias asutatud tunnustatud kliirimisäriühingutes ja seal tegevusloa saanud kliiringukodades endast liidus asutatud kliirivate liikmete ja kauplemiskohtade jaoks oluliselt madalamat riski kui osalemine liidus tegevusloa saanud kesksetes vastaspooltes.
            
         
               (14)
            
            
               Indias asutatud tunnustatud kliirimisäriühingute ja seal tegevusloa saanud kliiringukodade suhtes kohaldatavat õigus- ja järelevalvekorda võib seega pidada samaväärseks, kui see on piisav, et maandada kõnealust madalamat riskitaset. Indias tunnustatud kliirimisäriühingute ja seal tegevusloa saanud kliiringukodade suhtes kohaldatavad esmased normid, mida täiendavad sise-eeskirjad ja menetlused, millega nõutakse finantsturtaristute põhimõtete järgimist, maandavad Indias olevat madalamat riski ning nendega saadakse riskimaandamisel tulemus, mis on samaväärne määruse (EL) nr 648/2012 eesmärgiga.
            
         
               (15)
            
            
               Seepärast võib järeldada, et India õigus- ja järelevalvekorraga on tagatud, et Indias tunnustatud kliirimisäriühingud ja seal tegevusloa saanud kliiringukojad vastavad õiguslikult siduvatele nõuetele, mis on samaväärsed määruse (EL) nr 648/2012 IV jaotises sätestatud nõuetega.
            
         
               (16)
            
            
               Vastavalt määruse (EL) nr 648/2012 artikli 25 lõike 6 teisele tingimusele peab India õigus- ja järelevalvekord seal tegevusloa saanud kesksete vastaspoolte puhul tagama kõnealuste kesksete vastaspoolte suhtes pideva tõhusa järelevalve ja nõuete täitmise.
            
         
               (17)
            
            
               Tunnustatud kliirimisäriühingute järelvalvet teostab SEBI. SEBI võib vastu võtta tunnustatud kliirimisäriühingute sise-eeskirju seoses konkreetsete küsimustega või muuta tunnustatud kliirimisäriühingute kehtivaid sise-eeskirju, millel on sama mõju, nagu oleks kõnealused tunnustatud kliirimisäriühingud need vastu võtnud või neid muutnud. Lisaks sellele võib SEBI välja anda suuniseid tunnustatud kliirimisäriühingule vastavalt avalikkuse, kaubanduse, investorite või väärtpaberituru huvidele. SEBI kontrollib, uurib ja auditeerib tunnustatud kliirimisäriühinguid ning nad peavad esitama SEBI-le teavet oma äritegevuse kohta. Väärtpaberilepingute seadusega on ette nähtud karistused tunnustatud kliirimisäriühingute sise-eeskirjade ja menetluste või SEBI suuniste rikkumise eest. Keskvalitsus või SEBI võivad tunnustatud kliirimisäriühingute tegevusloa tühistada, kui see on avalikkuse või kaubanduse huvides.
            
         
               (18)
            
            
               Tegevusloa saanud kliiringukodade üle teeb järelevalvet RBI. RBI võib paluda teavet tegevusloa saanud kliiringukodadelt ning tal on õigus kontrollida tegevusloa saanud kliiringukodade ruume ja teha auditeid. RBI võib konkreetsetel juhtudel välja anda suuniseid tegevusloa saanud kliiringukodadele, lõpetada nende tegevuse ja läbi viia toiminguid, mida on olukorra parandamiseks vaja. RBI määrab karistusi makse- ja arveldussüsteemide seadusest tulenevate sätete, regulatsioonide, korralduste või suuniste rikkumise eest. RBI võib tühistada tegevusloa saanud kliiringukodade tegevusloa juhul, kui tegevusloa saanud kliiringukoda ei järgi makse- ja arveldussüsteemide seadusest ja makse ja arveldussüsteemide määrustest tulenevaid sätteid, RBI korraldusi või juhiseid, või juhul kui rikutakse tegevusloa saamise tingimusi.
            
         
               (19)
            
            
               Seega tuleks järeldada, et Indias tunnustatud kliirimisäriühingute ja seal tegevusloa saanud kliiringukodade suhtes kohaldatakse pidevat tõhusat järelevalvet ja nõuete täitmist.
            
         
               (20)
            
            
               Vastavalt määruse (EL) nr 648/2012 artikli 25 lõike 6 kolmandale tingimusele peab India õigus- ja järelevalvekord hõlmama kolmanda riigi õiguskorra alusel tegevusloa saanud kesksete vastaspoolte (edaspidi „kolmanda riigi kesksed vastaspooled“) tunnustamiseks samaväärset tõhusat süsteemi.
            
         
               (21)
            
            
               Kolmanda riigi kesksed vastaspooled võivad vastavalt RBI korrale taotleda „tegevusloa saanud kliiringukojana“ tegutsemise luba, mis võimaldab kolmanda riigi kesksetel vastaspooltel osutada Indias asutatud kesksete vastaspooltega samu kliiringuteenuseid. Kolmanda riigi kesksete vastaspoolte suhtes ei kohaldata teatud nõuded, mida kohaldatakse Indias tunnustatud kliirimisäriühingute ja seal tegevusloa saanud kliiringukodade suhtes, tingimusel et nad vastavad finantsturutaristute põhimõtetele ning RBI ja kolmanda riigi järelevalveasutuse vahel on sõlmitud koostöölepe. Tegevusloa taotluse hindamine võib põhineda kolmanda riigi järelevalveasutuselt saadud teabel.
            
         
               (22)
            
            
               Seepärast tuleks India õigus- ja järelevalvekorda käsitleda tõhusa samaväärse süsteemina kolmanda riigi kesksete vastaspoolte tunnustamiseks.
            
         
               (23)
            
            
               Käesolev otsus põhineb Indias käesoleva otsuse vastuvõtmise ajal kohaldatavatel õiguslikult siduvatel nõuetel, mis käsitlevad tunnustatud kliirimisäriühinguid ja tegevusloa saanud kliiringukodasid. Komisjon peaks koostöös ESMAga korrapäraselt jätkama tunnustatud kliirimisäriühingute ja tegevusloa saanud kliiringukodade õigus- ja järelevalveraamistiku arengu jälgimist ning käesoleva otsuse aluseks olevate tingimuste täitmist.
            
         
               (24)
            
            
               Indias tegevusloa saanud kesksete vastaspoolte suhtes kohaldatava õigus- ja järelevalveraamistiku korrapärane läbivaatamine ei tohiks piirata komisjoni võimalust teostada mis tahes ajal väljaspool üldist läbivaatamist spetsiifiline läbivaatamine, kui tal tuleb selles vallas toimunud arengu tõttu käesoleva otsuse kohaselt tunnustatud samaväärsust uuesti hinnata. Selline uuesti hindamine võib viia käesoleva otsuse tühistamiseni.
            
         
               (25)
            
            
               Käesoleva otsusega ette nähtud meetmed on kooskõlas Euroopa Väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Määruse (EL) nr 648/2012 artikli 25 lõike 6 kohaldamisel käsitatakse India õigus- ja järelevalveraamistikku, mis sisaldab 1956. aasta väärtpaberilepingute seadust (määrus), 2012. aasta väärtpaberilepingute määruseid (börs ja kliirivad äriühingud) ja 4. septembri 2013. aasta ringkirja ning mida kohaldatakse seal tegevusloa saanud tunnustatud kliirivate äriühenduste suhtes, samaväärsena määruses (EL) nr 648/2012 sätestatud nõuetega.
   2.   Määruse (EL) nr 648/2012 artikli 25 lõike 6 kohaldamisel käsitatakse India õigus- ja järelevalveraamistikku, mis sisaldab 2007. aasta makse- ja arveldussüsteemide seadust ning 2008. aasta makse- ja arveldussüsteemide määrust, mida on täiendatud finantsturutaristute reguleerimise ja järelevalve poliitikadokumendiga ning mida kohaldatakse seal tegevusloa saanud kliiringukodade suhtes, samaväärsena määruses (EL) nr 648/2012 sätestatud nõuetega.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 15. detsember 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 201, 27.7.2012, lk 1.
   
      (2)  Makse- ja Arveldussüsteemide Komitee nimi muudeti 1. septembril 2014 Makse- ja Turuinfrastruktuuri Komiteeks.